I et forsøg på at opnå den bedst mulige pris har 10 af de 11 kommuner i Region Nordjylland sendt patienttransport af ikke-behandlingskrævende borgere samt forflytninger af borgere i eget hjem i udbud. Det skriver beredskabets netavis Beredskabsinfo . Af de nordjyske kommuner er det kun Læsø Kommune, der ikke er med i udbuddet, som vurderes at have en samlet værdi af 13 millioner kroner. De 10 nordjyske kommuner ønsker at indgå en fire-årig aftale med en kommende leverandør af patienttransporten, skriver Beredskabsinfo. Laver selvstændige kontrakter Der er tilbudsfrist 1. september, og det er prisen, der er afgørende, når kommunerne i fællesskab vælger, hvem der fremover skal stå for at transportere patienterne. Når en leverandør er valgt, vil hver kommune indgå en selvstændig kontrakt med denne. Kontrakterne i Brønderslev, Frederikshavn, Hjørring, Jammerbugt, Mariagerfjord, Morsø, Rebild, Thisted og Vesthimmerlands Kommune træder i kraft 1. januar 2024, mens kontrakten i Aalborg Kommune træder i kraft 1. maj 2024.

Opsummering:
10 af 11 nordjyske kommuner er gået sammen om at sende liggende patienttransport i udbud.